Хәмиҙә гел генә уйынға йөрөй алмай, сөнки уның ваҡыты һәр саҡ иҫәпләнгән, самалы. Дәрестәрҙе үткәреп, балалар менән айырым эшләп, йәмәғәт эштәрен башҡарып ҡайтҡас та уның бик күп яуаплы эше ҡала. Иң мөһиме – дәрестәргә ижади әҙерләнеү, туҡтауһыҙ методик яҡтан белем үҫтереү, китаптарҙа эҙләнеү һәм яңы алымдар, күнегеүҙәр табыу. Унан тыш, тауҙай дәфтәрҙәр тикшерелә. Кистәрен ата-әсәләр менән осрашып, әңгәмәләр үткәрелә. Мотлаҡ уҡыусыларҙың өйҙәренә барып, дөйөм ғаилә хәлдәрен өйрәнеү талап ителә. Уҡый-яҙа белмәгәндәрҙе хәреф танытып, фамилияларын яҙырға һәм ҡул тамғаһын ҡуйырға өйрәтергә ҡушылған. Малсылыҡ фермаһына агитатор итеп тә ҡуйғандар, унда барып политинформация үткәрергә һәм гәзит сығарырға кәрәк. Хәйер, уҡытыусының эше һанап бөтөрөрлөкмө ни инде? Етмәһә, Хәмиҙә юғары уҡыу йортона инергә тип ниәтләнә һәм уҡырға ла әҙ-мәҙ ваҡыт бүлә. «Уҡытыусы кеше һәр ваҡыт итәк-еңен йыйып, алдын-артын ҡарап йөрөргә, һәр хәрәкәтен уйлап эшләргә, һүҙен үлсәп һөйләргә тейеш», – тип өйрәттеләр уларҙы. Шуға ул клубҡа ла егеттәр менән бергә сығып китмәй, ә күрше ҡыҙы, үҙенең тиңдәше Райфа менән бара. «Ауыл халҡының күҙе осло, берәйһе берәй генә фекер әйтһә, оло хәбәргә олғашып китергә мөмкин», – тип айбана. Уйын аҙағынан да алдараҡ ҡайтып китә. Хәмиҙәнең артынса, ғәҙәттә, Зөбәйер ҡайтып инә, ә Ғилман ҡыҙҙарxadҙы оҙатышып йөрөп ҡала.